Max Jakobson
Max Jakobson, 1923-2013, finsk journalist og diplomat. Efter arbejde som udenrigskorrespondent var Max Jakobson presseattaché i Washington, D.C. 1953-58 og 1965-72 FN-ambassadør. Han stod stærkt som kandidat til at efterfølge U Thant som FN's generalsekretær i 1971, men valgtes pga. sovjetisk modstand ikke. Efter en periode som ambassadør i Stockholm gik han i 1974 over i erhvervslivet. 
Max Jakobson skrev en række indsigtsfulde bøger om finsk udenrigspolitik og havde herigennem stor indflydelse på især udlandets opfattelse heraf. I hans sidste år skabte hans engagement for finsk tilslutning til NATO og et forbedret forhold til USA en debat om finsk neutralitet.